钦定古今图书集成/明伦汇编/闺媛典/第005卷 > 《怨歌行朝时篇》前人
## 钦定古今图书集成/明伦汇编/闺媛典/第005卷 > 《怨歌行朝时篇》前人

昭昭朝时日，皎皎晨明月。十五入君门，一别终华发。
同心忽异离，旷如胡与越。胡越有会时，参辰辽且阔。
形影虽髣髴，音声寂无达。纤弦感促柱，触之哀声发。
情思如循环，忧来不可遏。涂山有馀恨，诗人咏《采葛》。
蜻蛚吟床下，回风起幽闼。春荣随路落，芙蓉生木末。
自伤命不遇，良辰永乖别。已尔可奈何，譬如纨素裂。
孤雌翔故巢。星流光景绝，魂神驰万里，甘心要同穴。